Natalia Intotero (PSD), ministrul Familiei, a declarat, vineri seară, că a simțit revoltă când a auzit despre cazul de viol de la Școala "Nicolae Titulescu" din București. Ea i-a îndemnat pe copiii care au probleme să sune "cu încredere" la 119.
"Revoltă. Revoltă am simțit. (…) Eu acum mă întorc de la căsuțe familiale, unde m-am întâlnit cu tineri, tinere instituționalizați și am discuții de fiecare dată cu ei.
Acolo unde e management bun e liniște. Toți copii trebuie să știe numărul 119, apelați cu încredere, nu vă lăsați hărțuiți sau intimidați. Nici nu vreau să mă gândesc prin ce a trecut acel copil", a declarat ministrul Familiei, la Digi24.
Aceasta a repetat apoi că minorii care sunt în dificultate trebuie să spune la 119 și vor primi ajutor.
"În primul rând, cred că toți copiii trebuie să-și cunoască drepturile dar și numărul de urgență, care e tot mai apelat, pentru că am încercat de când sunt ministru să-l aducem la cunoștința tinerilor. În toate întâlnirile cu tinerii din țară, nici nu știți câți mi-au recunoscut că au consumat droguri. Să îndrăznească să nu accepte să fie umiliți, să fie duși și atrași în astfel de capcane, repet, statul intervine rapid. (…)
În fiecare județ al țării avem locuri de protecție cu caracter secret unde tinerii care apelează la 119 beneficiază de sprijin de consiliere psihologică", a mai declarat Natalia Intotero.
Amintim că ministrul Educaţiei, Ligia Deca (PNL), a declarat, marţi, că va trimite Corpul de control al Ministerului la Şcoala "Nicolae Titulescu" din București, unde un copil a fost violat de două ori într-un interval de circa 20 de luni.
Mama copilului a făcut recent mărturisiri șocante despre traumele prin care a trecut băiețelul: "Copilul plângea noaptea și îşi smulgea părul, începuse să dea cu pumnii în pereți, să plângă din orice".